הקול בראש 2

הקול בראש 2 (באנגלית: Inside Out 2) הוא סרט התבגרות אמריקאי בהנפשה ממוחשבת של אולפני פיקסאר ודיסני משנת 2024, בבימויו של קלסי מאן, על פי תסריט מאת מג לה-פוב ודייב הולשטיין.<ref></ref><ref></ref>

זהו הסרט השני באורך מלא בזיכיון "הקול בראש" ומהווה סרט המשך ל"הקול בראש" משנת 2015. עלילת הסרט עוקבת אחר הילדה המתבגרת, ריילי, ובמטה הרגשות שלה מתפתחים רגשות חדשים. את הסרט (בגרסה האנגלית) מדבבים איימי פולר, פיליס סמית', לואיס בלאק, דיאן ליין וקייל מקלכלן שממשיכים לדבב את הדמויות שדיבבו בסרט הראשון, ואליהם מצטרפים טוני הייל, ליזה לפירה, מאיה הוק, איו אדבירי, אדל אקסרצ'ופולוס, פול וולטר האוזר וקנסינגטון טלמן.

הסרט הוכרז במהלך כנס "D23" בספטמבר 2022, כאשר מאן, מארק נילסן ולה-פוב צורפו כבמאי, מפיקה ותסריטאית. בנוסף הוכרז שפולר, סמית', בלאק, ליין ומקלכלן ישובו לדבב את דמויותיהן. בנובמבר 2023, הייל, לפירה והוק הצטרפו לצוות השחקנים. במרץ 2024, אדבירי, אקסרצ'ופולוס, האוזר וטלמן הצטרפו לצוות השחקנים. לאחר מכן, נמסר כי הולשטיין כתב את התסריט יחד עם לה-פוב. הסרט מציג את רעיון "5 עד 27 רגשות" של במאי הסרט הראשון, פיט דוקטר.

ב-10 ביוני 2024, הסרט הוקרן לראשונה בתיאטרון "El Capitan", בלוס אנג'לס. הסרט עלה לאקרנים בארצות הברית ב-14 ביוני 2024, ובישראל ב-12 ביוני 2024. הסרט קיבל ביקורות חיוביות ממבקרים, והכניס 1.462 מיליארד דולר ברחבי העולם. בנוסף, הוא זכה להיות הסרט עם הפתיחה השלישית הטובה ביותר אחרי "משפחת סופר על 2" (2018) והרימייק של "מלך האריות" (2019).

== עלילת הסרט ==
לאחר שנתיים וחצי של מגורים בסן פרנסיסקו, גיל ההתבגרות של ריילי מתחיל והיא מתחילה את לימודי החטיבה העליונה. רגשותיה: שמחה, עצב, פחד, כעס וגועל, יצרו את תחושת העצמאות במוחה של ריילי, דבר המכיל את זיכרונותיה ורגשותיה, ומייצר את האישיות שלה. ריילי הולכת למחנה הוקי למטרת הגשת מועמדות לקבוצת ההוקי של התיכון "האש הוקס". במפקדה, שמחה מציגה לשאר הרגשות מנגנון שיצרה המשליך רגשות שונים (לרוב שליליים) לחלק האחורי של המוח, במטרה שריילי תשכח אותם. לילה לפני המחנה, נשמעת בשולחן קונסולת בקרת הרגשות אזעקת "גיל ההתבגרות". לאחר מכן, מגיחה קבוצה של עובדי מוח אל תוך המפקדה ומשדרגת את שולחן הבקרה, ומותירה אחריה אי-סדר.

בבוקר, הרגשות מגלים שבכל פעם שהם מקיימים אינטראקציה עם שולחן הבקרה, תגובתה של ריילי הופכת למוגזמת; וחמשת הרגשות החדשים מגיעים למפקדה: נוסטלגיה, קנאה, שיממון, מבוכה ומנהיגתן – חרדה. שמחה מרגישה שהרגשות עלולים לשבש את חייה של ריילי ורוצה שהיא תהנה במחנה, אך חרדה טוענת שריילי צריכה להתמקד באימונים על מנת שתתקבל לקבוצת ההוקי.

חרדה משליכה את תחושת העצמאות של ריילי באמצעות מנגנון השלכת הרגשות השליליים, ולא מייחסת חשיבות לרגשות הישנים, ובכך היא מדחיקה ושולחת אותם אל הכספת שנמצאת מתחת למוחה של ריילי, ושם נמצאות דמויות דמיוניות שריילי המציאה וכבר אינה זוכרת. אחת הדמויות, בלופי, כלב מצויר מתוכנית טלוויזיה שריילי אהבה כשהייתה קטנה, עוזרת לרגשות לברוח. בינתיים, שאר הרגשות החדשים יוצרים זיכרונות שליליים כדי ליצור תחושת עצמאות מושחתת וחדשה למען עתיד טוב יותר לריילי. הרגשות הישנים שולחים את עצב למפקדה דרך צינור החזרה, והם יוצאים למסע החזרת תחושת העצמאות של ריילי.

בינתיים, כשעצב חוזרת הרגשות החדשים תופסים אותה. בזמן מסעם, הרגשות הישנים מבחינים כי חרדה משחיתה ללא עצירה את ריילי ברגשות שליליים, וגורמת לה לנתק קשר עם חברותיה הטובות, ברי וגרייס. הרגשות הישנים מצליחים להגיע אל תחושת העצמאות הקודמת של ריילי, ומגיעים אל המפקדה בעזרת מפולת של כל הרגשות השליליים שהשליכו. בזמן גמר ההוקי, ריילי עוברת על עבירה במשחק ויושבת בתיבת עונשין; בתוך מוחה של ריילי מתנהל כאוס בעקבות תחושת העצמאות המושחתת, וחווה התקף חרדה.

כתוצאה מהלחץ, כל הרגשות מלבד חרדה מצליחים להחזיר את תחושת העצמאות הקודמת של ריילי, ויוצרים אחד חדש שבה כל התחושות מורכבות ומגוונות. לאחר מכן, שמחה משכנעת את חרדה שלא צריך לשנות את ריילי כדי שיהיה לה עתיד טוב יותר. העידוד של שמחה גורם לחרדה להרפות ולריילי להירגע. לאחר משחק ההוקי, ריילי משלימה עם ברי וגרייס, ומתקבלת לקבוצת ההוקי של התיכון.

== דמויות ומדבבים ==
{| class="wikitable"
|-
! דמות !! תיאור הדמות !! מדבב/ת באנגלית !! מדבב/ת בעברית
!צבע
|-
| שמחה || רגש השמחה של ריילי. מנסה להציג את צדדיה החיוביים בכל דבר, גם אם הוא רע, ולמנוע מריילי להיות עצובה. || איימי פולר|| דקלה הדר
|צהוב
|-
| עצב || רגש העצב של ריילי. בעלת דיכאון תמידי, שמשפיע על עבודתה לצד שאר חבריה. נתפסת כמיותרת, ונזרקת לצד בעת מקרים חשובים. || פיליס סמית'|| שירלי לילו
|כחול
|-
| פחד || רגש הפחד של ריילי. הטיפוס האחראי והשמרני שמנסה לשמור על ריילי ולמנוע את ביצועם של צעדים הנראים בעיניו שגויים. || טוני הייל|| עידו רוזנברג
|סגול
|-
| כעס || רגש הכעס של ריילי. הטיפוס הלא-אחראי והליברלי שמנסה לגרום לריילי למרוד בהוריה. ||לואיס בלק|| אלברט כהן
|אדום
|-
| גועל || רגש הגועל של ריילי. אחראית לשמור על ריילי מדברים שאינם נראים טובים עבורה, וכן לשמור על תדמיתה בפני חבריה. || ליזה לפירה|| עינת אזולאי
|ירוק
|-
| חרדה || רגש החרדה של ריילי. || מאיה הוק|| לורן סביר
|כתום
|-
|קנאה
|רגש הקנאה של ריילי.
|איו אדבירי
|שחר קדוש
|טורקיז
|-
|שעמום
|רגש השעמום של ריילי.
|אדל אקסרופולוס
|לור אזולאי
|אינדיגו
|-
|מבוכה
|רגש המבוכה של ריילי.
|פול וולטר האוזר
|כפיר מדניצקי
|ורוד
|-
|נוסטלגיה
|רגש הנוסטלגיה של ריילי.
|ג'ון סקוויב
|אריקה פנקס
|בז'
|}

== הפקה ==
=== פיתוח ===
לאחר הצלחתו של הסרט "הקול בראש", פיט דוקטר הנביט רעיונות לסרט המשך בזמן שהמועמדויות לסרט הראשון נחשפו בטקס פרסי אוסקר ה-88. בספטמבר 2022, פיקסאר אישרו התפתחות לסרט המשך במהלך כנס D23, ואיימי פולר ודוקטר פתחו בדיון על הסרט. קלסי מאן הוכרז כבמאי סרט ההמשך, ומארק נילסן כמפיק בפועל, בעוד שמג לה-פוב חוזרת כתסריטאית הסרט. כדי להשתמש בבניית עולם "אמיתי", מאן השתמש ברעיון "חמש עד 27 רגשות" של דוקטר מהסרט הראשון שהציג במהלך הפקתו. בנוסף, ציין מאן כי הוא יוסיף עוד תשעה רגשות חדשים, אך הוא הרגיש שהעלילה אינה יכולה לעקוב אחר הרבה רגשות שלא תורמים לעלילה. לאחר הקרנת "ניסיון", החליט מאן להוריד את כמות הרגשות.<ref></ref> במהלך פיתוח הסרט, גייסה פיקסאר קבוצה בעל תשעה בני נוער, שכונתה "הצוות של ריילי", על מנת לספק משוב על הסרט כדי להעניק לקהל הרחב את גיל ההתבגרות באופן מדויק.<ref></ref>

=== ליהוק ===
איימי פולר קיבלה הצעה של 5 מיליון דולר שכולל בונוסים משתלמים לדבב ולשוב על תפקידה. בעקבות מחלוקת על השכר, מינדי קלינג וביל היידר סירבו לחזור; לפי דיווחים הוצעו להם ולשאר המדבבים שחזרו 100,000 דולר לכל אחד, שווה ערך ל-2% מהמשכורת של פולר. ב-9 בנובמבר 2023, הופץ טיזר-טריילר, ונחשף כי טוני הייל וליזה לפירה החליפו את תפקידם של היידר וקלינג בתור פחד וגועל, ומאיה הוק הצטרפה אל צוות המדובבים בתור הרגש החדש – חרדה. בחן מאן את הוק באמצעות שיחת זום במהלך ששהה בחופשה משפחתית עם ילדיו, וציין כי ההופעה ה"מודאגת" שלה "גורמת לו לדמעות".<ref></ref> ב-1 בינואר 2024, נמסר כי ג'ון סקוויב הצטרפה לצוות השחקנים כרגש נוסטלגיה.<ref name="Nostalgia"></ref><ref name="Squibb"></ref>

ב-7 במרץ 2024, חשפה דיסני כי איו אדבירי, אדל אקסרופולוס, פול וולטר האוזר, קנסיגנטון טלמן, דיאן ליין וקייל מקלכלן הצטרפו לצוות המדבבים, כאשר אדבירי, אקסרופולוס והאוזר ידבבו את הרגשות החדשים: קנאה, שיממון ומבוכה. מחליפה טלמן את קייטלין דיאס בתור ריילי. ליין ומקלכלן שבים לדבב את הוריה של ריילי. בנוסף, מצטרפות לצוות לילימאר הרננדז, שמדבבת שחקנית הוקי בשם ולנטינה, ואיווט ניקול בראון, שמגלמת את מנהיגת קבוצת ההוקי, וסומאיה נורידין-גרין וגרייס לו מדבבים את ברי וגרייס, חברותיה של ריילי.

=== מוזיקה ===
ב-7 במרץ 2024, עם יציאת הטריילר, נחשף כי אנדריאה דצמן הלחינה את פסקול הסרט, והחליפה את המלחין מייקל ג'אקינו.<ref name="NewPosterTwitter"></ref>

== הפצה ==
ב-10 ביוני 2024, הסרט הוקרן בפרימיירה בתיאטרון "El Capitan" בלוס אנג'לס.<ref></ref> הסרט עלה לאקרנים בארצות הברית ב-14 ביוני 2024, והוא גם הוקרן באותו יום בפסטיבל סרטי האנימציה הבין-לאומי של אנסי.<ref></ref> בישראל, הסרט עלה לאקרנים ב-12 ביוני 2024.

=== שיווק ===
ב-9 בנובמבר 2023, הופצו הטיזר-טריילר לסרט, יחד עם כרזת הסרט. ג'יימס וית'ברוק מ-"Gizmodo" ורותם רוסק מ-"Inverse" הדגישו את הצגתם של ארבעה רגשות חדשים שנראו בכרזה: מבוכה, חרדה, שעמום וקנאה. הטיזר הגיע ל-157 מיליון צפיות ב-24 שעות הראשונות כשהופץ בכל פלטפורמות המדיה החברתית, והפך לטריילר המונפש הנצפה ביותר בתולדות דיסני.<ref></ref> לאחר מכן, במהלך סופרבול LVIII שודר קליפ מתוך הסרט.<ref></ref> ב-7 במרץ 2024 יצא הטריילר השני יחד עם כרזת הסרט הרשמית.<ref name="NewPosterTwitter" /><ref></ref> ב-11 באפריל 2024, התקיים כנס הסינמקון, ושם הוצג 35 הדקות הראשונות של הסרט.<ref></ref>

== ביקורות ==
=== בקופות ===
ב-5 ביוני 2024, פורסם כי תקציב הסרט הוא 200 מיליון דולר.<ref name="Budget" /> ב-10 ביוני, העריך אתר "וראייטי" כי הסרט עתיד להכניס 85 מיליון דולר בסוף השבוע לעלייתו לאקרנים.<ref name="Budget" /> נכון ל-24 ביולי הסרט הרוויח 600.9 מיליון דולר בארצות הברית ובקנדה ועוד 861.8 מיליון דולר ברחבי העולם, כ- 1.462 מיליארד דולר במצטבר.<ref name="BOM"></ref>

בסוף השבוע הראשון להקרנתו, הסרט הרוויח 154.2 מיליון דולר בארצות הברית ובקנדה ועוד 140 מיליון דולר ברחבי העולם, הרווח יוצא יחד 294 מיליון דולר. בעקבות זאת הסרט זכה לפתיחה הגדולה ביותר בהיסטוריה של פיקסאר.<ref name="ActualsOpening"></ref><ref></ref> בנוסף הסרט זכה לפתיחה הגדולה ביותר של שנת 2024.

ב-30 ביוני נודע כי הסרט הגיע לרף של מיליארד דולר בקופות, וכך נהפך לסרט הראשון של דיסני שהגיע לסכום זה במהרה תוך 19 יום כאשר שבר את השיא של "לשבור את הקרח 2" משנת 2019..

ב-10 ביולי נודע כי הסרט עקף את "משפחת סופר-על 2" משנת 2018 וכך הפך לסרט המרוויח ביותר של פיקסאר.<ref></ref> ב-24 ביולי נודע כי הסרט הפך לסרט ההנפשה המרוויח ביותר של דיסני מאז לשבור את הקרח 2 משנת 2019.<ref></ref> באוגוסט של אותה השנה הסרט הפך לסרט האנימציה הראשון שחצה את קו מיליארד הדולר בקופות הבינלאומיות. רק 12 סרטים בהיסטוריה הצליחו לחצות את קו המיליארד דולר מהשוק הבינלאומי בלבד, ו-11 מהם היו סרטי לייב-אקשן. הוא גם הפך לסרט האנימציה המצליח ביותר בהיסטוריה, עם הכנסות עולמיות בסך 1.649 מיליארד דולר. השווקים המובילים להכנסות של הסרט כוללים את מקסיקו (102.2 מיליון דולר), ברזיל (80 מיליון דולר), בריטניה (72.7 מיליון דולר), צרפת (62.6 מיליון דולר), וקוריאה הדרומית (60.8 מיליון דולר).<ref></ref>

=== תגובת הקהל ===
באתר הביקורות "Rotten Tomatoes" הסרט זכה לציון של 91% על בסיס 248 ביקורות, עם דירוג ממוצע של 7.7/10. קונצנזוס האתר כתב כי . באתר הביקורות המשוקללות "Metacritic", הסרט זכה לציון של 74/100, על בסיס 54 ביקורות, דבר המצביע על "ביקורות טובות". צופים שנשאלו על ידי האתר "CinemaScore", העניקו לסרט ציון ממוצע של "A+", בעוד שהאתר "PostTrak" דיווח כי צופים שנשאלו העניקו לסרט 4.5/5 כוכבים, וש-72% מתוכם הצהירו שאכן ימליצו עליו לאחרים.<ref name=":0" /><ref></ref>

מוירה מקדונלד מכתב העת "The Seattle Times" העניקה לסרט 3.5/4 כוכבים, וציינה כי היא משבחת את צוות המדבבים ואת הסרט.<ref></ref> רובי קולין מהעיתון הבריטי "דיילי טלגרף" העניק לסרט 4/5 כוכבים, והוא שיבח את ההנפשה הממוחשבת, המטאפורות והשנינות.<ref></ref> אוון גליברמן ממגזין "וראייטי" שיבח את דיבובה של הוק כחרדה ואת ההשפעה הרגשית של הסרט, וכינה אותו כ"הסיפור הנוקב יותר של גיל ההתבגרות מאז 'כיתה ח".<ref name=":0"></ref>

<big>פיתוח סדרה</big> 

בD23 הוכרז סדרת קצרה שעלילתה בין הסרט הראשון לשני שריילי בת 13 בשם Pixar's" "DREAM PRODUCTIONS (הפקות החלומות)למרות שלא יופיעו הרגשות החדשים יהיה דמויות שקשורות לחלומות שלה והסדרה תצא ב-2025.

== קישורים חיצוניים ==

* 

* 

== הערות שוליים ==

קטגוריה:סרטי המשך אמריקאיים
קטגוריה:סרטי תלת-ממד
קטגוריה:פיקסאר: סרטים
קטגוריה:סרטי הנפשה אמריקאיים
קטגוריה:סרטים באנגלית
קטגוריה:דיסני: סרטי הנפשה
קטגוריה:סרטי קומדיה מונפשים
קטגוריה:סרטי אנימציה ממוחשבת
קטגוריה:סרטי דרמה אמריקאיים
קטגוריה:סרטי קומדיה אמריקאיים
קטגוריה:סרטי התבגרות
קטגוריה:סרטי 2024
קטגוריה:סרטים אמריקאיים משנת 2024
קטגוריה:הקול בראש